 Na GEORGE ODIWUOR BARAZA la Wazee wa Jamii ya Waluo limeonya wanachama wake dhidi ya kuidhinisha kiholela wanasiasa wanaowania viti mbambali katika uchaguzi mkuu wa Agosti 9, 2022. Kiongozi wa baraza hilo Ker Nyandiko Ongadi, alisema Jumanne kuwa wanasiasa wamekuwa wakihonga baadhi ya wazee kuwaidhinisha kwa lengo la kujipatia umaarufu wa kisiasa. Mzee Ongadi aliwataka wanasiasa kukoma ‘kutumia vibaya’ wazee wa baraza hilo kwa masilahi yao ya kibinafsi. Wanasiasa kote nchini wamekuwa wakitafuta baraka za wazee huku wakijiandaa kuwania viti katika Uchaguzi Mkuu ujao. Miongoni mwa wanasiasa ambao wamesaka baraka za wazee ni mfanyabiashara Jimi Wanjigi ambaye ametangaza kuwania urais kupitia tiketi ya chama cha ODM. Mnamo Septemba, Bw Wanjigi alitembelea Mzee Opiyo Otondi nyumbani kwake katika Kaunti ya Siaya akitaka baraka za kumwezesha kumbwaga kinara wa ODM Raila Odinga katika kura za mchujo. Mzee Otondi ni kiongozi wa kundi jingine la Baraza la Wazee wa Jamii ya Waluo. Wanasiasa wengine wanaomezea mate kiti cha ugavana wa Homa Bay kama vile Mwakilishi wa Wanawake Gladys Wanga, Bw Isaiah Ogwe na Bw Jared Kiasa wameidhinishwa na makundi mbalimbali ya wazee ambao ni wanachama wa baraza hilo. Lakini Mzee Ongadi anasema kuwa baraza hilo halina mamlaka ya kuidhinisha wazee kuwania viti vya kisiasa. “Baraza halifai kuegemea upande wowote wa kisiasa wala kumpendelea mwanasiasa yeyote. Unapoidhinisha mwanasiasa inamaanisha kwamba uko upande wake,” akasema Mzee Ongadi. Kulingana na Mzee Ongadi, baraza hilo lina jukumu la kuunganisha jamii na wala si kuzua mgawanyiko. Mzee Ongadi aliyekuwa akizungumza katika eneo la Kendu Bay alisema kuwa hatua ya kuunga mkono wanasiasa fulani itazua mgawanyiko katika jamii hiyo. “Inasikitisha kwamba wanachama wa baraza hili, haswa kutoka Kaunti ya Homa Bay wamepuuza majukumu ya baraza na sasa wanafanya kazi ya kubariki wanasiasa. Hatua hiyo ni hatari kwani inazua hali ya taharuki na kugawanya jamii huku Uchaguzi Mkuu ukikaribia,” akasema Bw Ongadi. Bw Ongadi alisema kuwa umaskini ndio unasukuma baadhi ya wanachama wa baraza hilo kuuzia baraka wanasiasa. Mzee Awuor Akede, mwanachama wa baraza hilo aliwataka wazee wenzake kuangazia masuala ya kitamaduni na kujiepusha na siasa. “Jukumu kuu la baraza ni kudumisha utamaduni wa jamii yetu na wala si kuuzia wanasiasa baraka. Umaskini usitufanye kutekeleza majukumu yasiyo yetu,” akasema Mzee Akede. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  